《送尹少稷贤良还怀玉山》
宋代·吕本中

青松在庭槛，乃受众目怜。念彼岁寒枝，肯争桃李妍。

不如卧涧壑，岁久霜雪前。尹侯东州英，炯若珠在渊。

避地走南荒，因循留瘴烟。归来怀玉山，草草屋数椽。

深居绝万虑，读书欲忘年。偶出到城市，颇厌尘嚣煎。

搜肠出妙语，赠我以长篇。行潦被注挹，朽木烦彫镌。

纷纷车马间，孰能知子贤。别归值短晷，肯复更留连。

我老百事废，钝马难加鞭。清霜粲屋瓦，白云常在天。

怅望子所居，欲去无夤缘。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。